钦定古今图书集成/明伦汇编/交谊典/第072卷 > 《秦中奉别前涪城贺拔明府归蜀序》
## 钦定古今图书集成/明伦汇编/交谊典/第072卷 > 《秦中奉别前涪城贺拔明府归蜀序》

任华

“吾尝以忠、孝、礼、义、清、慎”，此六者，士君子立身从政之
道，而兼之者稀。涪城兼之矣。何以知之？尝纠余郡，又
宰吾邑。每升其堂，以观其政。况不以编户遇我，而以
国士待我，情厚交深，贯于金石。自我不见，于兹五年。
长安相逢，如自天落，而喜可知也。公以时命未遇，驾
言于归。南山岩岩，分我乡之南北。秦云日暮，类吾徒
之聚散。况公之仲兄季弟，与余为忘年友。涪水春风，
巴山秋月，靡游不同。久阻山阳之欢，又此河梁之别。
二事交战，祇洒我心。今紫微郎常公，朝廷之词伯，而
公之旧也。君其请赋一诗，以大夸西蜀父老矣。